b"\n_START_ARTICLE_\nBorussia Dortmund\n_START_SECTION_\nPrimii ani\n_START_PARAGRAPH_\nClubul a fost fondat la 19 decembrie 1909 de un grup de tineri ai parohiei Sf\xc3\xa2nta Treime, nemul\xc8\x9bumi\xc8\x9bi de faptul c\xc4\x83 preotul Hubert Dewald restr\xc3\xa2nsese activit\xc4\x83\xc8\x9bile fotbalistice duminicale ale tinerilor. \xc3\x8en pofida interdic\xc8\x9biei de a se \xc3\xaent\xc3\xa2lni \xc3\xaen barul Zum Wildsch\xc3\xbctz (\xe2\x80\x9eLa Arca\xc8\x99\xe2\x80\x9d), circa 50 de tineri ai parohiei s-au reunit \xc3\xaen a patra duminic\xc4\x83 din postul Cr\xc4\x83ciunului \xc3\xaen localul respectiv \xc8\x99i au \xc3\xaenfiin\xc8\x9bat noul club. Numele Borussia este denumirea latin\xc4\x83 a Prusiei, nume adoptat de fabrica de bere din apropiere. Echipa a \xc3\xaenceput s\xc4\x83 joace \xc3\xaen tricouri albastre cu dungi albe, cu o e\xc8\x99arf\xc4\x83 ro\xc8\x99ie \xc8\x99i pantaloni scur\xc8\x9bi negri. \xc3\x8en 1913 juc\xc4\x83torii au trecut la echipamentul cu dungi negre \xc8\x99i galbene, ast\xc4\x83zi specifice Borussiei._NEWLINE_\xc3\x8en urm\xc4\x83toarele decenii clubul s-a bucurat de succes modest juc\xc3\xa2nd numai \xc3\xaen ligile locale. A fost aproape de faliment \xc3\xaen 1929 atunci c\xc3\xa2nd s-a \xc3\xaencercat dezvoltarea clubului prin angajarea unor fotbali\xc8\x99ti profesioni\xc8\x99ti, \xc3\xaencercare care a e\xc8\x99uat \xc8\x99i care a avut drept efect acumularea de datorii. Clubul a supravie\xc8\x9buit numai prin generozitatea unui suporter local, care a pl\xc4\x83tit datoriile din propriul buzunar.\n_START_SECTION_\nAl doilea r\xc4\x83zboi mondial \xc8\x99i dup\xc4\x83 r\xc4\x83zboi\n_START_PARAGRAPH_\nAnii 1930 au v\xc4\x83zut ridicarea celui de-al Treilea Reich, care a restructurat organiza\xc8\x9biile sportive pentru a se potrivi scopurilor regimului. Pre\xc8\x99edintele Borussiei a fost \xc3\xaenlocuit atunci c\xc3\xa2nd a refuzat s\xc4\x83 se al\xc4\x83ture partidului nazist, iar un cuplu de membri care au folosit pe ascuns birourile clubului pentru a produce pamflete anti-naziste au fost executa\xc8\x9bi \xc3\xaen ultimele zile ale r\xc4\x83zboiului. Clubul a avut un succes mai mare \xc3\xaen nou \xc3\xaenfiin\xc8\x9bata Gauliga Westfalen, dar a trebuit s\xc4\x83 a\xc8\x99tepte p\xc3\xa2n\xc4\x83 dup\xc4\x83 al doilea r\xc4\x83zboi mondial pentru a-\xc8\x99i face intrarea \xc3\xaen lumea important\xc4\x83 a fotbalului. \xc3\x8en aceast\xc4\x83 perioad\xc4\x83 Borussia a dezvoltat aceast\xc4\x83 rivalitate intens\xc4\x83 cu Schalke 04, cea mai de succes echip\xc4\x83 din acea er\xc4\x83. Ca orice alt\xc4\x83 organiza\xc8\x9bie din Germania, Borussia a fost dizolvat\xc4\x83 de c\xc4\x83tre autorit\xc4\x83\xc8\x9bile de ocupa\xc8\x9bie aliate, dup\xc4\x83 r\xc4\x83zboi, \xc3\xaen \xc3\xaencercarea de a distan\xc8\x9ba institu\xc8\x9biile \xc8\x9b\xc4\x83rii de trecut nazist foarte recent. A fost o ini\xc8\x9biativ\xc4\x83 de scurt\xc4\x83 durat\xc4\x83 de a fuziona clubul cu alte dou\xc4\x83 - Werksportgemeinschaft Hoesch \xc8\x99i Freier Sportverein 98 - ca Sportgemeinschaft Borussia von 1898, dar \xc8\x99i-au f\xc4\x83cut prima apari\xc8\x9bie ca Ballspiel-Verein Borussia (BVB) \xc3\xaen finala na\xc8\x9bional\xc4\x83 \xc3\xaen 1949 unde au pierdut cu 2-3 \xc3\xaen fa\xc8\x9ba lui Mannheim.\n_START_SECTION_\nPrimul titlu na\xc8\x9bional\n_START_PARAGRAPH_\nOberliga West o lig\xc4\x83 de primul nivel, care o includea pe Borussia a dominat fotbalul german pe la sf\xc3\xa2r\xc8\x99itul anilor '50. \xc3\x8en 1949, Borussia a ajuns \xc3\xaen finala din Stuttgart \xc3\xaempotriva lui VfR Mannheim, pe care a pierdut-o cu 2-3 dup\xc4\x83 prelungiri. Clubul a c\xc3\xa2\xc8\x99tigat primul titlu na\xc8\x9bional \xc3\xaen 1956 cu un 4-2 \xc3\xaempotriva lui Karlsruher SC. Un an mai t\xc3\xa2rziu, Borussia a c\xc3\xa2\xc8\x99tigat cu exact aceea\xc8\x99i echip\xc4\x83 cel de-al doilea titlu na\xc8\x9bional. Dup\xc4\x83 aceast\xc4\x83 lovitur\xc4\x83 cei trei Alfredo (Alfred Prei\xc3\x9fler, Alfred Kelbassa \xc8\x99i Alfred Niepieklo) erau legende \xc3\xaen Dortmund. \xc3\x8en 1963, Borussia Dortmund a c\xc3\xa2\xc8\x99tigat ultima final\xc4\x83 \xc3\xaenainte de a \xc3\xaencepe Bundesliga. Acesta a fost cel de-al treilea titlu na\xc8\x9bional.\n_START_SECTION_\nIntrarea \xc3\xaen Bundesliga\n_START_PARAGRAPH_\n\xc3\x8en 1962, DFB s-a \xc3\xaent\xc3\xa2lnit \xc3\xaen Dortmund \xc8\x99i a votat \xc3\xaen final pentru \xc3\xaenfiin\xc8\x9barea unei ligi profesioniste de fotbal, care \xc3\xaencepea s\xc4\x83 se joace \xc3\xaen August 1963 fiind numit\xc4\x83 Bundesliga. Borussia \xc8\x99i-a c\xc3\xa2\xc8\x99tigat locul printre cele 16 echipe care vor juca \xc3\xaen nou formata lig\xc4\x83 prin c\xc3\xa2\xc8\x99tigarea ultimului turneu dinainte de Bundesliga. Clubul care a pierdut, K\xc3\xb6ln a c\xc3\xa2\xc8\x99tigat de asemenea un loc automat. Dortmundul lui, Friedhelm Konietzka, a marcat primul gol din istoria Bundesligii la abia un minut dup\xc4\x83 fluierul de start \xc3\xaentr-un meci pe care l-a pierdut p\xc3\xa2n\xc4\x83 la final cu 2-3 \xc3\xaen fa\xc8\x9ba lui Werder Bremen._NEWLINE_\xc3\x8en 1965, Dortmund a c\xc3\xa2\xc8\x99tigat prima Cup\xc4\x83 a Germaniei. Ei au avut un rezultat amestecat \xc3\xaen anul urm\xc4\x83tor, c\xc3\xa2nd au c\xc3\xa2\xc8\x99tigat Cupa Cupelor UEFA, dar au predat o pozi\xc8\x9bie de for\xc8\x9b\xc4\x83 \xc3\xaen fruntea Bundesligii pierz\xc3\xa2nd patru dintre ultimele lor cinci jocuri \xc3\xaen campionat, termin\xc3\xa2nd pe locul al doilea la trei puncte \xc3\xaen spatele campionilor 1860 M\xc3\xbcnchen. \xc3\x8en mod ironic, o mare parte din succesul lui 1860 a venit pe puterea de joc a lui Konietzka, recent transferat acolo de la Dortmund. Anii '70 au fost caracteriza\xc8\x9bi de probleme financiare \xc8\x99i de retrogradarea din Bundesliga \xc3\xaen 1972 \xc8\x99i deschiderea Westfalenstadion numit dup\xc4\x83 landul, Westfalia \xc3\xaen 1974. Clubul s-a re\xc3\xaentors \xc3\xaen Bundesliga \xc3\xaen 1976, dar a continuat s\xc4\x83 sufere din cauza problemelor financiare de-a lungul anilor '80. BVB a evitat la limit\xc4\x83 retrogradarea din nou \xc3\xaen 1986 c\xc3\xa2nd a c\xc3\xa2\xc8\x99tigat cel de-al treilea meci decisiv din play-off \xc3\xaempotriva lui SC Fortuna K\xc3\xb6ln, care a terminat pe locul 16 \xc3\xaen sezonul regulat._NEWLINE_Clubul nu a mai avut nici un succes major p\xc3\xa2n\xc4\x83 la c\xc3\xa2\xc8\x99tigarea Cupei Germaniei \xc3\xaen 1989.\n_START_SECTION_\nEpoca de aur - 1990\n_START_PARAGRAPH_\nBorussia \xc3\xaen 1993 a ajuns \xc3\xaen finala Cupei UEFA pe care a pierdut cu 1-6 la general \xc3\xaen fa\xc8\x9ba lui Juventus. \xc3\x8en ciuda acestui rezultat, Borussia a plecat cu 25 de milioane m\xc4\x83rci dup\xc4\x83 sistemul de premiere cu bani al acelor vremuri. Datorit\xc4\x83 fluxului de bani, Dortmund a fost capabil\xc4\x83 s\xc4\x83 semneze cu juc\xc4\x83tori care mai t\xc3\xa2rziu le-au adus numeroase premii, \xc3\xaen anii 1990._NEWLINE_Au c\xc3\xa2\xc8\x99tigat Bundesliga \xc3\xaen 1995 \xc8\x99i \xc3\xaen 1996, Matthias Sammer din echipa din '96 a fost numit Fotbalistul european al anului._NEWLINE_\xc3\x8entr-o final\xc4\x83 memorabil\xc4\x83 a Ligii Campionilor \xc3\xaen M\xc3\xbcnchen, Dortmund s-a \xc3\xaent\xc3\xa2lnit cu un Juventus din care f\xc4\x83cea parte \xc8\x99i Zinedine Zidane. Karl-Heinz Riedle a pus Dortmund \xc3\xaen fa\xc8\x9b\xc4\x83 printr-un \xc8\x99ut pe sub portar dintr-o centrare a lui Paul Lambert. Riedle a m\xc4\x83rit apoi avantajul marc\xc3\xa2nd cu capul dup\xc4\x83 un corner. \xc3\x8en a doua repriz\xc4\x83, Alessandro Del Piero a redus avantajul celor de la Dortmund. Borussia a mai marcat odat\xc4\x83 prin t\xc3\xa2n\xc4\x83rul Lars Ricken, Dortmund c\xc3\xa2\xc8\x99tig\xc3\xa2nd cu 3-1._NEWLINE_Borussia a c\xc3\xa2\xc8\x99tigat mai apoi Cupa Intercontinental\xc4\x83 1997 cu 2-0 \xc3\xaen fa\xc8\x9ba celor de la Cruzeiro.\n_START_SECTION_\nSecolul 21\n_START_PARAGRAPH_\nLa schimbarea mileniului, Borussia Dortmund a devenit primul \xc8\x99i p\xc3\xa2n\xc4\x83 \xc3\xaen prezent singurul club-public tranzac\xc8\x9bionat pe pia\xc8\x9ba de capital german\xc4\x83. Doi ani mai t\xc3\xa2rziu au c\xc3\xa2\xc8\x99tigat cel de-al treilea titlu Bundesliga. Clubul a avut un final remarcabil de sezon dep\xc4\x83\xc8\x99ind Bayer Leverkusen \xc8\x99i asigur\xc3\xa2ndu-\xc8\x99i titlul \xc3\xaen ultima zi. \xc3\x8en acela\xc8\x99i sezon Borussia a pierdut finala Cupei UEFA \xc3\xaen fa\xc8\x9ba celor de la Feyenoord._NEWLINE_Puterea financiar\xc4\x83 a clubului a sc\xc4\x83zut de atunci. Conducerea defectuoas\xc4\x83 a clubului a condus la vinderea, Westfalenstadion. Situa\xc8\x9bia a fost agravat\xc4\x83 de e\xc8\x99ecul de a avansa \xc3\xaen Liga Campionilor 2003, c\xc3\xa2nd echipa a fost eliminat\xc4\x83 la penaltiuri de Club Brugge. Borussia a fost din nou condus\xc4\x83 la un pas de faliment \xc3\xaen 2005, valoarea ini\xc8\x9bial\xc4\x83 de 11 \xe2\x82\xac a ac\xc8\x9biunilor sale a sc\xc4\x83zut cu peste 80% pe Frankfurter Wertpapierb\xc3\xb6rse (Frankfurt Stock Exchange). Pentru a putea dep\xc4\x83\xc8\x99i criza clubul a t\xc4\x83iat salariile juc\xc4\x83torilor cu 20%._NEWLINE_Echipa joac\xc4\x83 \xc3\xaenc\xc4\x83 pe Westfalenstadion, acesta fiind \xc3\xaenchiriat numit dup\xc4\x83 regiunea sa de origine Westfalia. Pentru a str\xc3\xa2nge capital, stadionul a fost redenumit Signal Iduna Park, dup\xc4\x83 o societate de asigur\xc4\x83ri local\xc4\x83 \xc3\xaen cadrul unui acord de sponsorizare care expir\xc4\x83 \xc3\xaen 2011. Stadionul este \xc3\xaen prezent cel mai mare stadion de fotbal din Germania, cu o capacitate de 80.720 de spectatori, \xc8\x99i a g\xc4\x83zduit mai multe meciuri la Campionatul Mondial de Fotbal 2006 inclusiv o semifinal\xc4\x83._NEWLINE_Echipa a suferit un start mizerabil pentru sezonul 2005-06, dar s-au adunat pentru a termina pe locul \xc8\x99apte. Clubul nu a reu\xc8\x99it s\xc4\x83 c\xc3\xa2\xc8\x99tige un loc \xc3\xaen Cupa UEFA prin tragerea la sor\xc8\x9bi Fair Play. Conducerea clubului a indicat faptul c\xc4\x83 clubul are din nou profit, cu toate acestea, acest lucru a fost \xc3\xaen mare m\xc4\x83sur\xc4\x83 legat de v\xc3\xa2nzarea lui David Odonkor la Real Betis \xc8\x99i a lui Tom\xc3\xa1\xc5\xa1 Rosick\xc3\xbd la Arsenal Londra._NEWLINE_\xc3\x8en sezonul 2006-07, clubul s-a confruntat \xc3\xaen mod nea\xc8\x99teptat cu retrogradarea pentru prima dat\xc4\x83 \xc3\xaen ultimii ani. Echipa a trecut prin trei antrenori \xc8\x99i l-a numit pe Thomas Doll la data de 13 martie 2007, dup\xc4\x83 ce a c\xc4\x83zut la doar un punct deasupra zonei de retrogradare. Christoph Metzelder, de asemenea a plecat de la Borussia Dortmund printr-un transfer gratuit._NEWLINE_\xc3\x8en sezonul 2007-08, clubul a pierdut \xc3\xaen fa\xc8\x9ba unor cluburi mici din Bundesliga. Sezonul acesta a fost unul dintre cele mai rele din ultimii 20 de ani. Cu toate acestea, au ajuns \xc3\xaen finala Cupei Germaniei \xc3\xaempotriva celor de la Bayern Munchen, unde au pierdut cu 2-1 \xc3\xaen prelungiri. Apari\xc8\x9bia \xc3\xaen final\xc4\x83 le-a c\xc3\xa2\xc8\x99tigat celor de la Dortmund un loc \xc3\xaen Cupa UEFA deoarece, Bayern se calificase deja pentru Liga Campionilor._NEWLINE_\xc3\x8en sezonul 2009-10, clubul s-a calificat pentru UEFA Europa League \xc8\x99i au terminat pe locul cinci \xc3\xaen Bundesliga. Clubul a ratat ocazia de a se califica pentru UEFA Champions League deoarece nu a c\xc3\xa2\xc8\x99tigat nici unul dintre ultimele sale dou\xc4\x83 meciuri cu VfL Wolfsburg \xc8\x99i SC Freiburg, echipa de pe locul 8 respectiv locul 14 din Bundesliga. Cu toate acestea, Dortmund a demonstrat \xc3\xaen timpul sezonului o nou\xc4\x83 carism\xc4\x83 \xc8\x99i pasiune sub conducerea noului antrenor J\xc3\xbcrgen Klopp._NEWLINE_Sezonul 2010-2011 a fost unul de excep\xc8\x9bie pentru Borussia, adjudec\xc3\xa2ndu-\xc8\x99i campionatul cu cea mai bun\xc4\x83 defensiv\xc4\x83. A c\xc3\xa2\xc8\x99tigat titlul \xc8\x99i \xc3\xaen urm\xc4\x83torul sezon, stabilind totodat\xc4\x83 un record: cele mai multe puncte \xc3\xaentr-un sezon de Bundesliga, 81. \xc3\x8en finala Cupei a \xc3\xaenvins-o pe Bayern cu 5-2.\n_START_SECTION_\nStadion\n_START_PARAGRAPH_\nStadionul de cas\xc4\x83 al Borussie Dortmund este Signal Iduna Park, care \xc3\xaen trecut se numea \xe2\x80\x9eWestfalenstadion\xe2\x80\x9d. Acesta este cel mai mare stadion din Germania \xc8\x99i al 7-lea ca m\xc4\x83rime din Europa. Compania de asigur\xc4\x83ri Signal Iduna a cump\xc4\x83rat dreptul de a denumi stadionul p\xc3\xa2n\xc4\x83 \xc3\xaen anul 2021. Totu\xc8\x99i acest nume nu poate fi utilizat la evenimentele organizate de FIFA \xc8\x99i UEFA, \xc3\xaentruc\xc3\xa2t aceste organe de conducere au politici ce interzic sponsorizarea corporativ\xc4\x83 a companiilor ce nu sus\xc8\x9bin parteneri oficiali ai turneelor. Pe durata Campionatului Mondial de Fotbal 2006, stadionul era men\xc8\x9bionat ca Stadionul Campionatului Mondial de Fotbal, Dortmund. \xc3\x8en competi\xc8\x9biile inter-club UEFA, el este denumit BVB Stadion Dortmund. Stadionul poate g\xc4\x83zdui p\xc3\xa2n\xc4\x83 la 80.645 fani (pe scaune \xc8\x99i \xc3\xaen picioare) pentru meciuri de campionat, \xc8\x99i 65.829 spectatori (doar pe scaune) pentru meciuri interna\xc8\x9bionale. Pentru aceasta, peluza de sud a fost re-echipat\xc4\x83 cu scaune pentru a se conforma regulamentului FIFA."